
                                                 Nr.23/13/2010
BIROUL PERMANENT
AL

CAMEREI DEPUTAŢILOR


Vă înaintăm, alăturat, Raportul asupra proiectului de Lege pentru ratificarea Acordului între Republica Austria, Republica Bulgaria, Republica Ungară, România şi Republica Turcia privind Proiectul Nabucco, semnat la Ankara la 13 iulie 2009, transmis comisiei cu Adresa PL.x 3 din 1 februarie 2010 şi înregistrat cu nr.23/13 din 2 februarie 2010. 
În raport de obiectul şi conţinutul său, proiectul de lege face parte din categoria legilor ordinare.
Potrivit prevederilor art. 75 alin. (1) din Constituţia României, republicată, prima Cameră sesizată este Camera  Deputaţilor.
PREŞEDINTE,

Iulian Iancu

PL.x 3/2010                                                                                             Nr.23/13/2010
RAPORT  

asupra proiectului de Lege pentru ratificarea Acordului între Republica Austria, Republica Bulgaria, Republica Ungară, România şi Republica Turcia privind Proiectul Nabucco, semnat la Ankara la 13 iulie 2009

În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru industrii şi servicii, a fost sesizată în fond, pentru dezbatere în procedură de urgenţă, cu proiectul de Lege pentru ratificarea Acordului între Republica Austria, Republica Bulgaria, Republica Ungară, România şi Republica Turcia privind Proiectul Nabucco, semnat la Ankara la 13 iulie 2009, transmis cu Adresa PL.x 3 din 1 februarie 2010 şi înregistrat cu nr.23/13 din 2 februarie 2010. 
Consiliul Legislativ, a avizat favorabil proiectul de Lege, cu unele observaţii şi propuneri, conform Avizului nr. 1486 din 9 decembrie 2010.
Comisia pentru politică externă a avizat favorabil proiectul de Lege în şedinţa comisiei din data de 9 februarie 2010, aviz transmis cu Adresa nr.PLx.-3/2010.
Comisia pentru politică economică, reformă şi privatizare a avizat favorabil proiectul de Lege în şedinţa comisiei din data de 9 februarie 2010, aviz transmis cu Adresa nr.21/30/2010.
Proiectul de lege are ca obiect de reglementare ratificarea  Acordului între Republica Austria, Republica Bulgaria, Republica Ungară, România şi Republica Turcia privind Proiectul Nabucco, semnat la Ankara la 13 iulie 2009.

Acordul privind proiectul Nabucco a fost semnat în numele celor cinci state care ar urma să fie tranzitate de sistemul de conducte Nabucco, inclusiv de către România, la nivel de prim-ministru. Acordul  a fost negociat şi convenit de către  delegaţiile din Austria, Bulgaria, Ungaria, România şi Turcia, în cadrul Conferinţei Interguvernamentale Nabucco (IGC), lansată de Comisia Europeană la Bruxelles, la data de 22 ianuarie 2009 şi încheiat la Viena, la 22 iunie 2009. Comisia Europeană a acţionat în calitate de facilitator al negocierilor, asigurând şi secretariatul IGC.

Proiectul Nabucco reprezintă principala componentă a Coridorului Sudic de transport al hidrocarburilor către Europa şi a apărut din necesitatea diversificării surselor de alimentare cu gaze naturale şi a eliminării riscului la adresa securităţii aprovizionării cu hidrocarburi de la un singur furnizor – Federaţia Rusă.

Prin acest proiect se realizează o diversificare energetică, cu  beneficii în favoarea ţărilor producătoare, ţărilor de tranzit şi a celor consumatoare, precum şi creşterea competiţiei în sectorul gazelor naturale.

Gazoductul va avea o lungime totală de 3296 km (Turcia – 2000 km, Bulgaria – 400 km, România – 460 km, Ungaria – 390 km şi Austria – 46 Km) şi o capacitate de transport finală maximă de  31 miliarde metri cubi anual, pe întreaga sa lungime. 

Proiectul Nabucco prezintă o importanţă deosebită pentru  România, având  în vedere că prin implementarea acestuia se realizează diversificarea surselor de aprovizionare cu energie şi a rutelor de transport.

Încheierea Acordului privind Proiectul Nabucco are în vedere stabilirea unei baze juridice şi a principiilor care vor sta la baza materializării sale, oferind potenţialilor investitori şi furnizori  garanţia că statele partenere vor asigura un mediu propice şi sigur pentru implementarea proiectului şi un regim similar în toate statele care ar urma să fie tranzitate de sistemul de conducte Nabucco, inclusiv în Turcia, care nu este membru al Uniunii Europene.
În conformitate cu art.61 din Regulamentul Camerei Deputaţilor, republicat, membrii Comisiei pentru industrii şi servicii au examinat proiectul de lege în şedinţa din 9 februarie 2010. 

La lucrări au fost prezenţi 26 deputaţi din totalul de 28, deputaţi membri ai comisiei.

La dezbateri au participat în calitate de invitaţi, doamna secretar de stat Cristu Irinel şi domnul director general Condrea Corneliu, din cadrul Ministerului Economiei, Comerţului şi Mediului de Afaceri.

În urma examinării proiectului de lege şi a opiniilor exprimate în cadrul dezbaterilor, membrii comisiei au hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege pentru ratificarea Acordului între Republica Austria, Republica Bulgaria, Republica Ungară, România şi Republica Turcia privind Proiectul Nabucco, semnat la Ankara la 13 iulie 2009, în forma iniţiatorului.

 În raport de obiectul şi conţinutul său proiectul de lege face parte din categoria legilor ordinare.
Potrivit prevederilor art. 75 alin. (1) din Constituţia României, republicată, prima Cameră sesizată este Camera  Deputaţilor.
                  PREŞEDINTE,                                                  SECRETAR,
                   Iulian Iancu                                                    Mircea MARIN
Consilier parlamentar,
Viorica Petraşcu

